
Ομαδική έκθεση «Η ΜΝΗΜΗ ΤΟΥ ΣΩΜΑΤΟΣ»

29 Μαρτίου – 3 Μαΐου 2014

Κέντρο Σύγχρονης Τέχνης Θεσσαλονίκης l Αποθήκη Β1, λιμάνι
Εισαγωγικό κείμενο
Μετά την έκθεση «Τόποι της Μνήμης - Πεδία Οραμάτων» που πραγματοποιήθηκε το 2012, το Κέντρο Σύγχρονης Τέχνης επιστρέφει στο ζήτημα της μνήμης με άξονα, αυτή τη φορά, όχι τη βιωμένη εμπειρία της πόλης, αλλά το σώμα ως μνημονικό τόπο. Στην εναργή και ανεξέλεγκτη σωματική μνήμη εστιάζει η παρούσα έκθεση δίνοντας έμφαση στους τρόπους με τους οποίους ενεργοποιείται η μνημονική λειτουργία και μορφοποιείται σε καλλιτεχνική δημιουργία. Πρόκειται για συνειδητές και μεθοδικές πράξεις,  όπως είναι η καταγραφή, η επιλεκτική ανάκληση, η εκ νέου επίσκεψη και αναδιαπραγμάτευση του υλικού που συσσωρεύεται ως μνημονικό ίζημα, αλλά και για λιγότερο εσκεμμένες,  σιωπηρές και απωθημένες διεργασίες που ξεπερνούν τους αντιληπτικούς μηχανισμούς, όπως είναι η υφή, το τραύμα και η εξιδανίκευση. 

Στο πλαίσιο της έκθεσης «Η Μνήμη του Σώματος» το έργο τέχνης γίνεται αντιληπτό ως ένα δυναμικό πεδίο στο οποίο δομούνται εικόνες, λόγοι, συναισθήματα και εμπειρίες, ενώ στην πορεία το ίδιο αυτονομείται και ακολουθεί τη δική του διαδρομή, ανεξάρτητη ακόμη κι από τις αρχικές προθέσεις του δημιουργού του. 

Η συλλογική μνήμη που ενσωματώνει ένα έργο τέχνης συχνά ανακινεί  αμφιλεγόμενα γεγονότα, περιόδους και πρόσωπα του παρελθόντος που εξακολουθούν να αποτελούν αντικείμενο σύγκρουσης στο παρόν. 

Το ανθρώπινο σώμα είναι συλλαμβάνεται ως μία ρευστή συνθήκη που αποθηκεύει και ανακαλεί παρελθούσες εμπειρίες και συμπεριφορές ακόμη και όταν βρίσκεται σε κατάσταση αμνησίας. Προσλαμβάνεται ως ένα μνημονικό πλαίσιο που βιώνει το παρελθόν μέσω των αισθήσεων, αλλά και επιλέγει -όποτε χρειαστεί- την εξίσου ζωτική λειτουργία της διαγραφής ή της λήθης. Προσδίδουμε νόημα στις πράξεις, στις σχέσεις και στην ίδια μας την ύπαρξη, σύμφωνα με το τι επιλέγει το σώμα μας  να θυμηθεί  και τι να ξεχάσει.

Τη δημιουργική – ποιητική  διάσταση της σωματικής μνήμης επιχειρεί να ανιχνεύσει η έκθεση «Η Μνήμη του Σώματος» στο πεδίο της σύγχρονης ελληνικής τέχνης. Μέσα από ποικίλα καλλιτεχνικά μέσα, όπως το βίντεο, η περφόρμανς, η φωτογραφία, το σχέδιο, η ζωγραφική, το animation και η εγκατάσταση, αναζητείται η εικαστική προσέγγιση και επανερμηνεία της ενσώματης μνήμης, ατομικής και συλλογικής.

